Mødet er åbnet. Jeg tror lige, at jeg vil benytte lejligheden til at sige lidt om den proces, som jeg kan se for mig. Det er sådan, at Det Udenrigspolitiske Nævn stadig væk er i gang. Forventningen er, at det kan være slut omkring kl. 19.30. Når mødet i Det Udenrigspolitiske Nævn er færdigt, vil det være sådan, at jeg her fra talerstolen fremlægger beslutningen, og så skal der være en teknisk pause på cirka 10 minutter, og så kan der blive en første behandling af beslutningsforslaget. Når vi er færdige med førstebehandlingen af beslutningsforslaget, skal det tilbage i Forsvarsudvalget, hvor der skal skrives betænkning, og først derefter skal vi så stemme ved andenbehandlingen. Så de tider, jeg kan give her, er selvfølgelig behæftet med meget, meget stor usikkerhed, men min forventning er, at omkring kl. 19.30 kan vi være tæt på at kunne førstebehandle beslutningsforslaget. Det er, hvad jeg kan sige på nuværende tidspunkt, så alle må væbne sig med tålmodighed. Dermed skal jeg bare sige, at mødet er udsat.
Mødet er genoptaget. Det eneste, der er at foretage i dette møde er fremsættelse af beslutningsforslag. Udenrigsministeren (Jeppe Kofod): Beslutningsforslag nr. B 127 (Forslag til folketingsbeslutning om indsættelse af danske militære bidrag til NATO's kollektive forsvar). Titlen på den anmeldte sag vil fremgå af www.folketingstidende.dk (jf. ovenfor). Der er ikke mere at foretage i dette møde. Folketingets næste møde afholdes i dag kl. 19.40.